Numărul 2 mondial în tenisul feminin Aryna Sabalenka se va retrage de la Miami, după ce iubitul său, Konstantin Koltsov, a încetat din viață în această noapte.
Bielorusa era cap de serie 2 și urma să debuteze în turneu joi, direct în turul secund, contra învingătoarei partidei Simona Halep – Paula Badosa.
În cazul unei victorii diseară, Halep nu o va mai întâlni pe Sabalenka, ci pe o sportivă care a pierdut în ultima rundă a calificărilor, potrivit eurosport.
Procedura e simplă în astfel de situații: în momentul în care un jucător se retrage după ce a fost tras la sorți tabloul de start (cazul de față), pe tablou va fi primit sportivul care a pierdut în ultima rundă de calificări și care are poziția cea mai bună în clasament.
Tamara Korpatsch (77 WTA) este în această postură, dar trebuie spus că nu știm încă sigur dacă ea va fi adversara învingătoarei din partida Halep – Badosa.
Asta pentru că Emma Răducanu s-a retras, din cauza unei accidentări, astfel că o a doua jucătoare va intra pe tablou din postura de lucky loser (Bernarda Pera 81 WTA).
În mod normal, aceasta din urmă, fiind mai slab clasată, ar trebui să îi ia locul Emmei Răducanu pe tablou (sportiva mai slab clasată dintre cele retrase), iar Tamara Korpatsch ar trebui să joace direct în turul secund, în locul Arynei Sabalenka.
Dar s-ar putea ca organizatorii să ia în calcul factorul timp, în sensul în care Emma Răducanu a anunțat deja că nu va participa. Sabalenka nu a comunicat încă acest lucru, fiind sfâșiată de durere, astfel că, dacă se ia în considerare acest criteriu, în acest moment doar Răducanu e OUT de la Miami. Ca atare, ea ar fi înlocuită de Tamara Korpatsch, cel mai bine poziționată sportivă care a pierdut în calificări, pentru ca Pera să intre pe tablou abia după ce Sabalenka va anunța oficial că nu va juca.
Simona Halep (32 de ani) va reveni marți seară pe terenul de tenis, după o pauză de 16 luni, în urma scandalului de dopaj în care a fost implicată.
Prima adversară a Simonei Halep la revenirea în circuit va fi Paula Badosa, în prima rundă a turneului de tenis Miami Open, care va avea loc în perioada 19-31 martie.
La ultimele antrenamente, Simona Halep a avut parte de o surpriză. Darren Cahill, fostul ei antrenor și actualul tehnician Jannik Sinner, i-a făcut o vizită Simonei și a discutat cu ea înainte de revenirea în circuit.